CELEX: 32005R1655
Language: el
Date: 2005-10-10
Title: Κανονισμός (ΕΚ) αριθ. 1655/2005 της Επιτροπής, της 10ης Οκτωβρίου 2005, για την κατάταξη εμπορευμάτων στη συνδυασμένη ονοματολογία

11.10.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 266/50
            
         
      ΚΑΝΟΝΙΣΜΌΣ (ΕΚ) αριθ. 1655/2005 ΤΗΣ ΕΠΙΤΡΟΠΉΣ
   
   της 10ης Οκτωβρίου 2005
   για την κατάταξη εμπορευμάτων στη συνδυασμένη ονοματολογία
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ομοιόμορφη εφαρμογή της συνδυασμένης ονοματολογίας που επισυνάπτεται στον κανονισμό (ΕΟΚ) αριθ. 2658/87, πρέπει να αποφασιστούν οι διατάξεις για την κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 έχει καθορίσει τους γενικούς κανόνες για την ερμηνεία της συνδυασμένης ονοματολογίας. Αυτοί οι κανόνες εφαρμόζονται επίσης σε κάθε άλλη ονοματολογία που την περιλαμβάνει, έστω και εν μέρει ή με την προσθήκη ενδεχομένως υποδιαιρέσεων, η οποία έχει συνταχθεί από ειδικούς κοινοτικούς νομοθετικούς κανόνες ενόψει της εφαρμογής δασμολογικών ή άλλων μέτρων στο πλαίσιο των εμπορικών ανταλλαγών.
            
         
               (3)
            
            
               Κατ' εφαρμογή των εν λόγω γενικών κανόνων, τα εμπορεύματα που περιγράφονται στη στήλη 1 του πίνακα του παραρτήματος του παρόντος κανονισμού πρέπει να καταταγούν στους αντίστοιχους κωδικούς ΣΟ που σημειώνονται στη στήλη 2 βάσει των διατάξεων της στήλης 3.
            
         
               (4)
            
            
               Είναι σκόπιμο, οι δεσμευτικές δασμολογικές πληροφορίες οι οποίες εκδίδονται από τις τελωνειακές αρχές των κρατών μελών σχετικά με την κατάταξη των εμπορευμάτων στην συνδυασμένη ονοματολογία και δεν είναι σύμφωνες με το δίκαιο που καθορίζει ο παρών κανονισμός να μπορούν να συνεχίσουν να αποτελούν αντικείμενο επίκλησης από τον κάτοχό τους κατά τη διάρκεια περιόδου τριών μηνών, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (2).
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη 1 του πίνακα του παραρτήματος κατατάσσονται στη συνδυασμένη ονοματολογία στους αντίστοιχους κωδικούς ΣΟ που σημειώνονται στη στήλη 2 του εν λόγω πίνακα.
   Άρθρο 2
   Οι δεσμευτικές δασμολογικές πληροφορίες που εκδίδονται από τις τελωνειακές αρχές των κρατών μελών και δεν είναι σύμφωνες με το δίκαιο που καθορίζει ο παρών κανονισμός μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92, κατά τη διάρκεια περιόδου τριών μηνών.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 10 Οκτωβρίου 2005.
      
         
            Για την Επιτροπή
         
         László KOVÁCS
         
         
            Μέλος της Επιτροπής
         
      
   
   
      (1)  EE L 256 της 7.9.1987, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 493/2005 (EE L 82 της 31.3.2005, σ. 1).
   
      (2)  EE L 302 της 19.10.1992, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 648/2005 του Ευρωπαϊκού Κοινοβουλίου και του Συμβουλίου (EE L 117 της 4.5.2005, σ. 13).
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Μη συναρμολογημένο είδος με τη μορφή θερμοκηπίου μικρών διαστάσεων, που αποκαλείται «μίνι-θερμοκήπιο», με κατά προσέγγιση διαστάσεις 50 cm (μήκος), 24  cm (πλάτος) και 25 cm (ύψος).
                              Το πλαίσιο αποτελείται από ξύλο, το δάπεδο έχει τη μορφή μεταλλικού πλέγματος και το περιβάλλον στοιχείο αποτελείται από πλαστική ύλη.
                              Όταν το είδος συναρμολογηθεί, μπορεί να ανοίξει από το πάνω μέρος του.
                              (Βλέπε φωτογραφία A) (1)
                              
                           
                        
               
                  4421 90 98
               
               
                  Η κατάταξη καθορίζεται από τους γενικούς κανόνες 1, 2 α), 3 β) και 6 για την ερμηνεία της συνδυασμένης ονοματολογίας, καθώς και από το κείμενο των κωδικών ΣΟ 4421, 4421 90 και 4421 90 98.
                  Ο ουσιώδης χαρακτήρας του είδους προσδίδεται από το στοιχείο κατασκευής (πλαίσιο από ξύλο).
                  Λόγω του μεγέθους του, το είδος δεν μπορεί να θεωρηθεί ως προκατασκευή της δασμολογικής κλάσης 9406.
               
            
                  
                              2.
                           
                           
                              Συνδυασμός ψυγείου και καταψύκτη-διατηρητή, οικιακού τύπου, με χωρητικότητα 579 λίτρα, που έχει δύο χωριστές εξωτερικές πόρτες.
                              Οι συνολικές διαστάσεις του είδους είναι 180,8 cm ύψος, 92,5 cm πλάτος και 81,6 cm βάθος. Το βάρος του είναι 112 κιλά.
                              Η χωρητικότητα του ψυγείου είναι 368 λίτρα και του καταψύκτη 211 λίτρα.
                              Το ψυγείο έχει ράφια από σκληρυμένο γυαλί, δύο συρτάρια για λαχανικά και χώρο στο εσωτερικό της πόρτας για μπουκάλια.
                              Ο καταψύκτης έχει τρία συρτάρια.
                           
                        
               
                  8418 10 91
               
               
                  Η κατάταξη καθορίζεται από τους γενικούς κανόνες 1 και 6 για την ερμηνεία της συνδυασμένης ονοματολογίας, καθώς και από το κείμενο των κωδικών ΣΟ 8418, 8418 10 και 8418 10 91.
                  Η διάκριση 8418 10 καλύπτει όλους τους συνδυασμούς ψυγείων και καταψυκτών-διατηρητών που έχουν χωριστές εξωτερικές πόρτες, οικιακού τύπου ή μη.
               
            
                  
                              3.
                           
                           
                              Σύνολο συσκευασμένο για τη λιανική πώληση που αποτελείται από:
                              
                                          —
                                       
                                       
                                          μια συσκευή λήψης εικόνων για την τηλεόραση σε θήκη από πλαστική ύλη που έχει σχήμα τούβλου,
                                       
                                    
                                          —
                                       
                                       
                                          ένα κουτί με τούβλα και στοιχεία συναρμολόγησης από πλαστική ύλη,
                                       
                                    
                                          —
                                       
                                       
                                          ένα CD-ROM.
                                       
                                    Η συσκευή λήψης εικόνων για την τηλεόραση δεν μπορεί να αποθηκεύει εικόνες αλλά τις διαβιβάζει σε μια αυτόματη μηχανή επεξεργασίας πληροφοριών μέσω ενός καλωδίου USB.
                              Τα τούβλα και τα στοιχεία συναρμολόγησης χρησιμοποιούνται για την κατασκευή ενός τρίποδου.
                              Το CD-ROM περιέχει εγγεγραμμένα προγράμματα, δεδομένα και αρχεία εικόνας και ήχου.
                           
                        
               
                  8525 30 90
               
               
                  Η κατάταξη καθορίζεται από τους γενικούς κανόνες 1, 3 β) και 6 για την ερμηνεία της συνδυασμένης ονοματολογίας, καθώς και από το κείμενο των κωδικών ΣΟ 8525, 8525 30 και 8525 30 90.
                  Αν και το σύνολο προορίζεται για παιδιά, δεν μπορεί να καταταγεί ως παιχνίδι στη δασμολογική κλάση 9503 διότι ο ουσιώδης χαρακτήρας του προσδίδεται από τη συσκευή λήψης εικόνων για την τηλεόραση της δασμολογικής κλάσης 8525.
               
            
                  
                              4.
                           
                           
                              Βιβλίο για παιδιά που περιέχει παζλ, με εξώφυλλο από χαρτόνι, που αποτελείται από δεκαέξι σελίδες.
                              Οι οκτώ από αυτές τις σελίδες (αριστερή πλευρά) περιλαμβάνουν από μια σύντομη ιστορία για παιδιά και μια εικόνα που σχετίζεται με αυτήν την ιστορία.
                              Οι επτά από αυτές τις σελίδες (δεξιά πλευρά) περιλαμβάνουν από ένα παζλ που αποτελείται από εννέα τεμάχια με τα οποία σχηματίζεται η έγχρωμη εικόνα της αντίστοιχης διπλανής σελίδας.
                              Η τελευταία σελίδα περιλαμβάνει μόνο μια εικόνα.
                           
                        
               
                  9503 60 90
               
               
                  Η κατάταξη καθορίζεται από τους γενικούς κανόνες 1, 3 β) και 6 για την ερμηνεία της συνδυασμένης ονοματολογίας, καθώς και από το κείμενο των κωδικών ΣΟ 9503, 9503 60 και 9503 60 90.
                  Η κατάταξη του είδους ως βιβλίο στη δασμολογική κλάση 4901 ή ως βιβλίο με εικόνες για παιδιά στη δασμολογική κλάση 4903 αποκλείεται, διότι το κείμενο και οι εικόνες έχουν δευτερεύουσα λειτουργία σε σχέση με τα παζλ.
                  Τα παζλ προσδίδουν τον ουσιώδη χαρακτήρα στο είδος, το οποίο επομένως κατατάσσεται ως παζλ στη δασμολογική κλάση 9503.
               
            
                  A.
               
               
                  
                     
               
            
         (1)  Η φωτογραφία έχει καθαρά ενημερωτικό χαρακτήρα.